《和陶移居二首 其一》
元代·戴良

昔我客华屿，古寺分半宅。穷年无俗调，看山阅朝夕。

如何舍之去，遥遥从兹役。朋游方饯送，赋诗仍设席。

共言新居好，今更胜畴昔。高歌纵逸舟，持用慰离析。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。